Autoritatea unui site reprezintă relevanța acestuia în cadrul unei industrii sau domeniu de activitate și are un impact direct asupra poziționării lui în rezultatele motoarelor de căutare. Autoritatea se calculează folosind mai mulți indici, precum vârsta, numărul de pagini, structura de backlink-uri, mențiuni de brand, mențiuni de site, etc.
Cu alte cuvinte, cu cât un site este mai “popular” el va avea mai multă autoritate. Fie că este vorba despre un site de știri sau un magazin online, în funcție de cât de vizibil este site-ul, cât de bine este optimizat SEO (titluri, cuvinte cheie alese, proprietăți meta, etc.) el va avea o autoritate mai mare. De asemenea, în strategia de optimizare externă (SEO Off-Page) obținerea unui link extern de la o pagină cu autoritate are un impact mai puternic decât de la cele cu autoritate scăzută, iar autoritatea generală a domeniului crește puterea și credibilitatea pe care o generează link-ul respectiv. Astfel, autoritatea domeniului conferă un plus de încredere link-ului, iar autoritatea paginii reflectă impactul link-ului în vederea poziționării în Google.
Autoritatea o putem calcula folosind valorile oferite de companiile Moz , aHrefs sau Majestic SEO, care au un sistem de analiză și măsurare: Moz DA (Domain Authority), aHrefs DR (Domain Rating) și Majestic SEO Trust Flow. Acestea folosesc un model logaritmic sau un KPI care este calculat dinamic ținând cont și de evoluția competitorilor. Analizând un site și obținând scoruri de peste 20-25 în toate cele 3 tipuri de rating ne asigurăm că site-ul vizat are autoritate.